SAJTÓKÖZLEMÉNY
Felbocsátották a SMOG-P-t

2019. december 6-án magyar idő szerint 9:18-kor Új-Zélandról felbocsátották, majd sikeresen pályára állították a műegyetemi fejlesztésű SMOG-P és a magánfinanszírozású ATL-1 kisműholdakat. Az új-zélandi Mahia-félszigetről a Rocketlab amerikai cég Electron típusú rakétája vitte fel, és bocsátotta űrbéli útjukra a már 360 km magasságban keringő műholdakat.
 
A SMOG-P az első magyar 1-PocketQube (5x5x5cm) méretű műhold, teljes egészében a Budapesti Műszaki és Gazdaságtudományi Egyetemen készült, oktatók irányításával, egyetemi hallgatók aktív részvételével, oktatási keretbe illesztve, szponzorok támogatásával. A fejlesztést a Villamosmérnöki és Informatikai Karon a Szélessávú Hírközlés és Villamosságtan tanszék oktatók irányításával fogta össze. A fejlesztésben aktívan részt vettek a Gépészmérnöki Kar hallgatói, valamint külső szakértők is. A felbocsátás költségét a Villamosmérnöki és Informatikai Kar és a Külgazdasági és Külügyminisztérium biztosította.

A SMOG-P fedélzetén az alapvető működést biztosító egységek mellett a Föld körüli térség ember keltette elektromágneses szennyezettségét vizsgáló műszer található. A SMOG-P világelső lehet, mivel mostanáig nincs sikeres 1-PQ méretű műhold misszió.
A műhold neve az „elektroszmog” szóra utal, a P pedig a „precursor", azaz előfutár jele. Két repülő példány készült a SMOG kisműholdból és az egyik korábban kapott start lehetőséget, így mintegy előkísérlete a missziónak. A SMOG (PocketQube) fejlesztése 2014-ben indult, azóta számos (villamosmérnöki és gépészmérnöki) szakdolgozat, diplomaterv, tudományos közlemény és PhD kutatás sikeréhez járult hozzá.
 
Az ATL-1 az első magyar 2-PocketQube (5x5x10cm) méretű, teljes egészében magánvállalkozásban, a SMOG-csapat bevonásával megvalósult műhold. Küldetése során feladata speciális akkumulátor hőszigetelő anyagok tulajdonságainak tesztelése súlytalanságban, extrém hőmérsékleti viszonyok mellett.

A műholdak vezérlését, adatainak vételét a Műegyetemen elsődlegesen az E épület tetején található rádióállomás biztosítja. A műholdak első jelei a start után 24 órán belül várhatók. A későbbiekben bővebb információkkal szolgálunk a keringési pálya adatairól, a műhold által sugárzott jelek vételi lehetőségéről, a műholdak állapotáról, az általuk végzett mérésekről és a várható élettartamról.

Sajtókapcsolat:BME VIK, Dallos Györgyi PR felelős, dallos@mail.bme.hu, +36(1)463-1555

A SMOG műholdak weboldala: https://gnd.bme.hu/smog1, https://gnd.bme.hu
Felhasználható anyagok (a forrás megjelölésével): http://152.66.80.46/smog1
Pályára állítás animáció: https://youtu.be/GyjuRUM1b9o
https://www.rocketlabusa.com/assets/Uploads/F10-Running-Out-of-Fingers-Presskit.pdf
Kapcsolat:
dr. Gschwindt András, gschwindt@hvt.bme.hu, a Műgyetemi műhold projektek vezetője,
dr. Dudás Levente, dudas@hvt.bme.hu, SMOG-P és ATL-1 műholdak műszaki vezetője,
Petróczi Balázs, petroczibalazs@gnd.bme.hu, SMOG-P és ATL-1 műholdak gépészeti vezetője.